arnastofnun/IGC-2024 huggingface dataset:
Snúum við einkavinavæðingu

Engin ástæða er til að einkavinavæða ríkishlutafélög eða breyta ríkisstofnunum í ríkishlutafélög. Í nánast öllum tilvikum hefur það leitt til lakari þjónustu, til dæmis hjá Isavia og Strætó. Þjónusta hefur yfirleitt verið skert í báðum tilvikum. Nú eru uppi kröfur um einkavinavæðingu Isavia. Tilgangurinn er að auka tekjur forstjóragengis og framleiða arð undir pilsfaldinum. Þið munið væntanlega eftir ótal fréttum af yfirgangi forstjóra Isavia og Strætó á síðustu árum. Brýnt er, að innviðir samfélagsins séu í opinberum rekstri: Flugvellir og vegir, orkuöflun og orkudreifing, heilsa og velferð. Íslenzka ríkið, það erum við.
Kúgaði sjónvarpskarlinn

Skoðanafasismi gengur svo langt á Íslandi, að fólk krefst þess hópum saman að gagnrýnendur verði reknir úr vinnunni. Jafnvel sjónvarpsfólk heimtar, að Hildur Lilliendahl verði rekin úr vinnunni hjá Reykjavíkurborg fyrir hraustleg ummæli um vanda kvenna. Ætti sjónvarpsfólk þó að vita, að þetta er fasistakrafa. Í ríki lýðræðis á fólk að hafa leyfi til hraustlegra skoðana, án þess að þurfa að sæta atvinnuofsóknum. Hildur sagði, að sér væri: „skapi næst að kveikja í hárinu á mér fyrir aumingja kúgaða hvíta ófatlaða epalhommann með alla sjónvarpsþættina.“ Ég sé ekki betur en að þessi orð hæfi mjög vel vandanum, sem hún talar um.
Hér er engin sátt

Einstaklega heimska og drukkna menn þarf til að halda, að Salek samkomulag henti íslenzkri alþýðu. Salek dugir bara fyrir samfélög, sem eru í sómasamlegri innri sátt um, hver velferð og launamunur skuli vera. Salek hentar Svíum og heldur ró á þeirra vinnumarkaði. Hér er engin sænsk velferð. Hér borgar fólk extra fyrir að verða veikt, slasast eða verða gamalt. Hér er engin sátt um, hver velferðin skuli vera, enda er hún miklu lakari en í Svíþjóð. Fyrst þarf að koma hér sænsk velferð með 10-11% hlutfalli heilsu af þjóðarbúinu. Og fyrst þarf að koma höndum yfir árlegt tugmilljarða þýfi þeirra, sem hafa aðstöðu til hækkunar í hafi.
Við byltum bófunum

Jafnvel Kristján Loftsson er hættur að veiða hval. Næst gerir hann skipin út í hvalaskoðun. Ferðamenn færa okkur helminginn af öllum gjaldeyristekjum. Fiskur verður bara úthrópaður eins og prjónaskapur. Smíði hótela nægir ekki í aukningu ferðamanna. Útleiga stakra herbergja úti í bæ, AirB&B, verður að tvöfaldast á þessu ári. Hafði þó tvöfaldazt í fyrra og gaf þá 6-8 milljarða króna. Í sumar verða hundruð að sofa á bekkjum eða í undirgöngum. Á þessu ári verður aukning ferðamanna 50% og önnur 50% árið 2018. Þá getum við öll unnið í ferðamennsku. Þá getum við bylt bófunum og náð tvöföldu kaupi með því að sameinast í verkfalli.
Þjóð í gíslingu

Stefna ríkisstjórnarinnar er frekar skýr. Hún er að gera ekki neitt, nema skera niður samþykktir alþingis. Taka fjárveitingavaldið af alþingi. Skýrast er það í vegunum. Markmiðið er að vegirnir verði svo illfærir, að fólk samþykki í neyð sinni einkavinavæðingu vegagerðar. Sama er uppi á teningnum í heilbrigðismálum. Niðurskurður þeirra miðar að opnun möguleika á einkavinavæðingu sjúkrahúsa, samkvæmt hugsjón Albaníu-Höllu. Byrjaði með einkavina-sjúkrahóteli í Ármúla, þar sem sjúklingar fengu martraðir. Minna heyrist um einkavinavæðingu skóla, enda var hörmuleg reynsla af Hraðbraut. Ekkert er minnst á húsnæðisskort ungs fólks.
Ekkert fegurðarskyn

Hef oft kvartað yfir óbeit meirihluta borgarstjórnar á einkabílum og ráðaleysi í samskiptum við gráðuga verktaka. Hef minna talað um tilfinningaskort Hjálmars Sveinssonar og Dags B. Eggertssonar á skipulagi. Borgarfegurðin hefur að vísu minnkað í þrjá aldarfjórðunga undir stjórn alls konar pólitíkusa. En nú hefur tekið steininn úr. Tveir mikilvægir reitir við einu breiðgötu miðborgarinnar, Lækjargötu, valda mér angist. Það er reiturinn neðan við Arnarhól og við hlið Iðnaðarmannahússins. Þar á að reisa breið hús með láréttum línum og flötu þaki. Stílbrot. Að uppruna er Reykjavík borg lóðréttra og mjórra húsa með bröttu þaki.
Ótraust og ranglátt

Þjóðarsátt í líkingu við Salek nýtist ekki hér, þótt hún geti það í Svíþjóð. Þar er lítill munur á skoðunum á velferð. Svíar borga lítið sem ekkert sjálfir fyrir heilbrigðisþjónustu, geta lifað af ellistyrk og geta slasast eða orðið veikir án þess að verða gjaldþrota. Geta auðveldlega fengið sér íbúð. Lifa við velferð og geta því sameinazt um litlar sviptingar í tekjuskiptingu. Við lifum ekki við þá velferð. Við borgum glás fyrir heilsuþjónustu. Aldraðir og öryrkjar borga enn meira. Við búum við margfalt meiri stéttaskiptingu en Svíar. Salek passar því ekki hér. Ekki er hægt að frysta ástand, sem í eðli sínu er ótraust og ranglátt.
Borga vélmennin skatta

Hreyfanlegar tölvur, svokölluð vélmenni, eru að valda byltingu. Hún felst í, að hálfu þjóðirnar verða atvinnulausar. Við færiböndin í sjávarútvegi munu starfa vélmenni. Flutningabílum verður stjórnað af vélmennum. Þau taka einnig störfin af helmingi allra lögfræðinga. Svona mætti lengi telja. Þetta gerist á næstu árum og næsta áratug. Hvað gerum við til dæmis, þegar 100.000 Íslendingar verða atvinnulausir? Hver borgar? Verða vélmennin látin borga skatta til að standa undir borgaralaunum? Missa vangefnir valdhafar vesturlanda tökin á verkefninu? Munu bófar á borð við lePen, Donald Trump, Berlusconi og Bjarni Ben taka við?
Íhaldið er víðfeðmt

Steingrímur J. og Björn Valur hafa báðir nýlega krafizt gengislækkunar til að létta súra lund kvótagreifa. Þeir eru raunar tveir helztu opinberu baráttumenn gegn frjálsum uppboðum á aflaheimildum og með óbreyttri stöðu vinnslustöðva landbúnaðarins undir pilsfaldi ríkisins. Þeir eru íhald eins og Sjálfstæðis, vilja ekki raska ró auðgreifa og vilja viðhalda stéttaskiptingu. Fái Viðreisn eða Björt framtíð fyrir hjartað í stjórnarsamstarfinu, getur Flokkurinn sparkað þeim úr rúminu. Kippt Vinstri grænum upp í til sín í staðinn og jafnvel Framsókn líka. Þetta sýnir, hversu óralangt Íslendingar eru frá siðuðum þjóðum Evrópu.
Þjóðarsátt um auðgreifa

Eins konar þjóðarsátt ríkir á Íslandi. Sátt Viðreisnar, Bjartrar framtíðar og verkalýðshreyfingarinnar um stefnu Sjálfstæðisflokksins. Þessir aðilar halda dauðahaldi í Salek-samkomulagið um lág laun láglaunafólks, þrátt fyrir miklar hækkanir annarra stétta, einkum alþingismanna. Þeir eru sammála um að gera ekki neitt í húsnæðisvanda unga fólksins. Og þeir eru sammála um að þjarma enn frekar að þeim verst settu í samfélaginu, hluta af öldruðum, veikum og öryrkjum. Þetta er sátt um auðgreifastefnu, sem gefizt hefur illa í vestrænum ríkjum síðustu ár. Verst er, að þessir aðilar telja allir, að auðgreifastefna henti þrælum sínum.
Hvorki vinstri né grænn

Sumir telja Vinstri græn vera eins konar andstæðan pól við Sjálfstæðisflokkinn, vinstri flokk gegn hægri flokki. Málið er ekki svona einfalt, því pólitíkin hefur fleiri ása. Hluti af Vinstri grænum stendur sem íhald mjög nálægt öðru íhaldi. Styður til dæmis kvótagreifa og vinnslustöðvar búvöru gegn almenningi. Er ekki heldur eins umhverfisvænn og Píratar. Segja má, að sumpart sé flokkurinn hvorki Vinstri né Grænn. Þingmenn flokksins í þéttbýlinu kunna sumir að vera það, en hvorki Steingrímur J. né Björn Valur. Þeir mæla til dæmis með lækkun gengis krónunnar til að styðja við kvótagreifa og rýra kaupmátt almennings.
Bjarni falsaði kosningar

Ísland er Undraland. Þar velja kjósendur sér bófaflokk og fjárglæframann til að stjórna. Afskriftir fyrirtækja á vegum Bjarna Ben fara senn yfir 100 milljarða, þegar Vafningur verður gerður upp. Í þessu Undralandi kemst Bjarni Ben upp með að ljúga ítrekað að alþingi og fjölmiðlun um tvær skýrslur. Báðar voru tilbúnar fyrir kosningar, Bjarni faldi þær frá október fram í janúar. Önnur var skýrslan um skattaskjól íslenzkra bófa, þar á meðal Bjarna Ben, á aflandseyjum. Hin var skýrslan um „leiðréttinguna“. Hefðu kjósendur vitað þetta í kjörklefanum, hefðu þeir getað kosið á annan hátt. Þannig falsaði Lyga-Bjarni einnig kosningarnar.
Enn lýgur Sigmundur

Sigmundur Davíð heldur ótrauður áfram hjáreyndum sínum. Þótt viðtalið fræga við hann hafi alltaf verið til á YouTube og beri engin merki misræmis myndbands og hljóðbands. Samt segir hann einfaldlega eins og Donald Trump: „Þetta er falsað viðtal“. Þegar engin merki eru um klippingar á viðtalinu, verður hann að gera betur og segja, hvernig það hafi verið falsað. Það er nefnilega komið í tízku á vesturlöndum að tékka á fullyrðingum pólitíkusa. Afleiðing af innkomu Trump í pólitíkina. Fólk trúir nefnilega ekki fullyrðingum. Stöð 2 lét Sigmund Davíð komast upp með þvættinginn. Hún er kannski ekki enn orðin vestrænn fjölmiðill.
Engar fréttir af Íslandi

Skoðanakannanir Gallup, Félagsvísindastofnunar og MMR eru nokkurn vegin sammála um fylgi flokkanna. Pólitískir turnar eru tveir, Sjálfstæðisflokkurinn með 27% fylgi og Vinstri græn með 24%. Hálf þjóðin styður þessa tvo flokka. Síðan eru Píratar og Framsókn hálfdrættingar með 12% hvor flokkur. Aðrir flokkar berjast við að vera yfir 5% lágmarkinu. Viðreisn og Björt framtíð hafa dofnað við að skríða uppí hjá Sjálfstæðisflokknum, flokki landsins mestu auðgreifa. Ráðherrum flokkanna tveggja finnst hlýtt að vera þar. Nýjar upplýsingar um fjárglæfra Bjarna Ben og Engeyinga almennt megna ekki að rjúfa fylgisturn Sjálfstæðisflokksins.
Ráðum ekki við veðrið

Of seint er orðið að bjarga jörðinni frá ofhitnun. Hitinn eykst hraðar en áður. Mótaðgerðir ríkja og ríkjasamtaka eru of fálmkenndar, óskipulegar og síðbúnar. Evrópusambandið hefur staðið sig einna bezt, en það eitt dugir ekki. Pólitíkusar eru margir næsta blindir á þetta örlagamál. Fremstur fer þar í flokki Donald Trump. Slíkir dólgar ógna forsendum núverandi lífsskilyrða. Hugsanlegt er þó, að stórfelldar og yfirgengilegar hamfarir, stormar, hvirfilbyljir, sjógangur, landsig og hærri sjávarstaða verði til þess, að fólk vakni snögglega til vitundar um örlög sín. Geri varnir gegn hlýnun jarðar að pólitísku forgangsmáli.
Manngerðir biðlistar

Markmið Sjálfstæðis og fylgisveina hans er að svelta Landspítalann til að búa til pláss fyrir einkavinagróða. Framleiddir eru manngerðir biðlistar og síðan flaggað lausnum, sem fela í sér Albaníuspítala einkavina. Sjúkratryggingar ríkisins eru hluti af hinu fjölbreytta samsæri gegn jafnstöðu fátækra við stöðu ríkra. Hinir ríku kaupa sig fram fyrir biðlistafólkið og vilja að ríkið borgi sem mest af kostnaðinum. Vilja, að Landspítalinn taki erfiðustu og dýrustu vandamálin og græða sjálfir á hálfsjálfvirkum meðaltalstilvikum. Biðlistarnir eru sérstaklega framleitt skálkaskjól til að knýja einkavinavæðingu heilsunnar.
Ég er íslamófóbi

Sem deofóbi er ég líka íslamófóbi. Andvígur hvers konar bókstafstrú á guðs orð í heilögum sorpritum. Hvort sem þau eru gamla testamentið eða kóraninn. Einkum, ef klerkar taka að sér að ritskýra sorpritin. Sem betur fer byrjaði veraldarhyggja að víkja kristni til hliðar fyrir hálfu árþúsundi. Kristni er nú komin á kantinn í vestrænum ríkjum. Leggur ekki lengur steina í götu almennings. Íslam hefur hins vegar ekki sætt veraldarhyggju í neinni alvöru. Þar halda flestir klerkar í miðaldaskýringar á sorpritinu. Reyna að gera múslima fráhverfa vestrænum nútíma. Halda dauðahaldi í kvenhatur, barnaníð og annað karlarugl úr eyðimörkinni.
Bófafélag í hnotskurn

Borgun er skrítin mafía í meirihlutaeigu Íslandsbanka í meirihlutaeigu ríkisins. Meðeigendur eru Engeyingar og hinir víðfrægu Wernerssynir. Borgun hefur löngum starfað á gráum svæðum og sætt ákúrum Fjármálaeftirlitsins. Borgun hefur ekkert mark tekið á vælinu og núna verið kært til ríkissaksóknara. Umkvörtunarefnið er samstarf við tíu erlend fyrirtæki í peningaþvotti og kostun hryðjuverkasamtaka. Fjármálaeftirlitið krefst þess, að Borgun hætti því svarta samstarfi. Hér hefur Borgun notið Engeyjartengsla við fyrrverandi fjármálaráðherra og núverandi forsætisráðherra og núverandi fjármálaráðherra. Bófafélagið okkar í hnotskurn.
Tvær húsnæðislausnir

Hvorki ríkið né borgin skilja húsnæðisvanda ungra. Í stjórnarsáttmála er hvergi getið um aðgerðir í húsnæðismálum. Borgarstjórnin segist þó gera klárar lóðir fyrir þúsund íbúðir á árinu. Gallinn er sá, að á hverju ári þarf miklu meira en þúsund viðbótaríbúðir í Reykjavík, bara fyrir AirB&B ferðamenn. Lausn vandans felst ekki í sértækum aðgerðum að íslenzkum hætti. Einfaldlega þarf að byggja ódýrar 50 fermetra stúdíóíbúðir og 70 fermetra íbúðir með einu svefnherbergi, fyrir ferðafólk og fátæka. Þær mega kosta í mesta lagi 20 milljónir. Í öðru lagi þarf að hækka lágmarkslaun Íslendinga upp í hálfa milljón fyrir skatta.
Upp komast svik

Skattsvik eru eitt mesta leyndó á Íslandi, enda fína fólkið þar fremst í flokki. Því eru þau leyst með eins konar sátt og fara ekki fyrir dómstóla. Við fáum ekki að vita um upphæð sekta. Vitum stundum heildartölur fyrir alla og stundum ekki. Við vitum núna að lekinn frá Mossack Fonseca var keyptur á 37 milljónir króna. Hefur leitt til endurálagningar á 30 aðila upp á samtals 143 milljónir. Eftir er að ljúka málum um 100 aðila. Ekki er upplýst, hverjir þetta voru. Ekki heldur, að hversu miklu leyti þetta eru endurgreiðslur og að hversu miklu leyti sektir. Bjarna Ben hefur tekizt að tefja þessi skattamál, en ekki tekizt að fyrna þau.
Klórar sér bara í skegginu

Hækkun í hafi er ógæfa Íslands. Hluti þjóðartekna fluttur úr landi og kemur ekki fram í skýrslum. Sjávarafurðir seldar lágu verði framhjá markaði og hækka síðan erlendis í verði milli fyrirtækja kvótagreifanna. Mismunurinn fer skattfrír til Panama. Sama er að segja um innfluttar vörur. Fyrst hækka þær í verði milli fyrirtækja íslenzkra auðgreifa erlendis og mismunurinn fer skattfrír til Panama. Varan og þjónustan er flutt inn á háu verði. Ekki aðeins skattsvik, heldur er féð tekið úr umferð hér og falið erlendis. Síðan er rifizt við Alþýðusambandið um Salek og aðrar launaheftingar án þess að taka földu peningana inn í myndina. Gylfi verkalýðsstjóri klórar sér bara í skegginu.
Þrælarnir lyppast niður

Alþýðusambandið hefur enn staðfest, að það er undirlægja Samtaka atvinnulífsins. Hefur staðfest, að Salek haldi gildi sínu, þótt það hafi verið skotið í kaf af alþingi. Því munu lífskjör almennings versna á þessu ári. Ekki verður boðað til harðra aðgerða á vinnumarkaði. Gylfi Arnbjörnsson, forseti Alþýðusambandsins, viðurkennir samt forsendubrest samninganna. Hálaunastéttir hafa fengið miklar kjarabætur, en alþýðan nánast engar. Þar við situr. Í hvert sinn sem þingmenn og slíkir fá miklar hækkanir, talar Alþýðusambandið um forsendubrest. Koðnar síðan jafnóðum niður. Alþýðusambandið er þræladeild Samtaka atvinnulífsins.
Verkföll með vorinu

Andstæðingum búss í búðir fjölgar með hverju árinu og eru í miklum meirihluta. Alþingi og fésbók geta því hætt að uppfylla þrasþörf þjóðarinnar með þvaðri um bús í búðir. Geta snúið sér að mikilvægari málum, til dæmis óforskammaðri 50% launahækkun alþingismanna. Jón Þór Ólafsson, þingmaður pírata, hefur ítrekað krafizt lagabreytingar um lækkun þessara ofurlauna. En málið fæst ekki tekið á dagskrá alþingis. Stjórnarmeirihlutinn telur, að annað eigi að gilda um þá en aðra landsmenn. Hlaupastrákar Sjálfstæðisflokksins á fésbók reyna að níða Jón Þór niður fyrir framtak hans. Svo verða sjálfsagt stór verkföll með vorinu.
Séríslenzka myglan

Mygla í útveggjum kostar þjóðfélagið tugi milljarða á hverju ári. Stafar að mestu leyti af innri einangrun steypu. Aðferðin er íslenzk sérgrein. Aðrir einangra steypu að utan. Þannig hefur mitt hús verið einangrað áratugum saman, raunar bæði að innan og utan, enda vantrúaður á íslenzkar sérgreinar. Steypa er gott innanhússefni, en sem ytri klæðning er hún afleit. Veðrast inn í einangrun. Á þessu tímabili var Rannsóknastofnun byggingariðnaðar lögð niður til að hindra opinber afskipti af húsbyggingum. Þá gerði alkalí út af við íslenzka steypu. Og enn eru menn í flötu þökunum, sem eru í kvosinni að leysa brött þök af hólmi.
Ró í ræðustólum

Samkvæmt fréttum er þorri mála alþingis staðfestingar á fjölþjóðlegum samningum, einkum frá Evrópusambandinu. Okkur ber skylda til að innleiða lög sambandsins. Afgangurinn er að mestu leyti afgreiðslur frá stofnunum ríkisins. Aðeins sex mál alþingis eru pólitísk: Fjölgun ráðherra. Hert lög um brottvísanir útlendinga. Jafnlaunavottun. Tilfærslur í velferðarkerfinu og fæðingaorlofi. Innanlands flugþróunarsjóður. Framkvæmd búvörusamninga. Bús í búðir. Þess sjást ekki merki, að þjóðfélagið sé að fara á hvolf vegna árása stjórnvalda á kjarasamninga, á aldraða og öryrkja eða á húsnæðismál unga fólksins. Mál stjórnarandstöðunnar fást ekki rædd.
Allt í lausu lofti

Til að þurfa ekki að ræða 50% launahækkun, tala þingmenn stjórnar og Framsóknar linnulaust um bús í búðir. Almenningur vill ekki heldur eða getur ekki rætt um launahækkunina og rífst linnulaust á fésbók um bús í búðir. Látið er nægja, að Brynjar Níelsson bulli um, að launalækkun þingmanna geti ekki verið afturvirk. Hér er ekki verið að fjalla um, hvort launalækkun sé afturvirk, heldur verið að tala um launalækkun. Basta. Alþingi réð sér Kjararáð til að hækka laun sín og þykist svo ekkert skilja. Niðurstaðan er eins og komið hefur fram, að samningar eru flestir lausir og engar líkur á, að fólk sætti sig við minna en Brynjar fær.
Jarðhitinn endist ekki

Jarðhiti er ekki endurnýjanleg auðlind. Hann minnkar, þegar af honum er tekið. Hellisheiðarvirkjun átti upphaflega að vera 800 megawött, en síðan var dregið í land niður í 300 megawött. Afköstin minnka um 20 megawött á hverju ári. Bora þarf tvær nýjar holur á nýjum stöðum á hverju ári til að halda dampi á orkunni. Hellisheiði dugði ekki og nú er gengið á orkuna í Hverahlíðum, sem átti að nota til stóriðju. Öll plön um orkugróða af Reykjanesskaga hafa farið út um þúfur. Þetta mun fljótlega leiða til enn meiri hækkunar á hitaveitu íbúða almennings. Verkfræðingar eru verri spámenn en hag- og lögfræðingar og er þá mikið sagt.
Evrópu gengur vel

Lesendum hatursmanna Evrópu kemur líklega á óvart, að fjárhagslega líður Evrópu og evrunni vel. Sameiginlega myntin hefur staðizt högg og reynzt sterkari en dollarinn og ég tala nú ekki um pundið. Í fyrra batnaði efnahagur allra 28 ríkja sambandsins, jafnvel Grikklands. Horfur eru á bata efnahags allra 28 ríkja þess á nýju ári og hinu næsta. Mestur hefur vöxtur efnahags verið í ríkjum, sem nota evru. Brexit er ekki talið munu hafa vond áhrif á vöxt meginlands Evrópu. Enda eru bankar og fjölþjóðafyrirtæki farin að flýja London til Frankfurt og Parísar. En auðvitað getur slæmt kvef í Bandaríkjunum og Kína haft áhrif á Evrópu.

Sjá:

YAHOO!
Fávitar elska fávita

Alþingismenn neita að ræða og afgreiða frumvarp pírata um launalækkun þingmanna. Eru sáttir við að fá 50% meiri hækkun en aðrir. Aðeins Píratar, Vinstri grænir og Samfylkingin vildu hleypa þessu sjálfsagða máli á dagskrá. Í staðinn er að ráði stjórnarflokkanna rætt dag eftir dag um bús í búðir. Með stuðningi fólks, sem ræðir dögum saman á fésbók um bús í búðir. Þetta er pólitíkin á fávitahælinu Íslandi þessa dagana. Bús í búðir tekur líka tíma frá öðrum brýnum málum, svo sem húsnæðisvandræðum unga fólksins og sultarkjörum margra aldraðra og öryrkja. Svona gerist, þegar fávitar ráða sams konar fávita til að setja lög á alþingi.
Þrengjum launabilið

Við þurfum að koma upp þéttara tekjukerfi í samfélaginu. Kerfi, sem dregur úr mismunun. Lágmarkstekjur verði 400.000 krónur á mánuði, fyrir utan skatt, úr því að leiguhúsnæði er komið upp fyrir 200.000 krónur. Þingmenn og aðrir yfirmenn í samfélaginu megi hafa tvöföld mánaðarlaun alls, 800.000 krónur, ráðherrar og aðrir forstjórar 1.200.000 eða þreföld mánaðarlaun. Breiðari munur gengur ekki, því að há laun valda víxlverkun Um leið þurfa gamlingjar, öryrkjar og sjúkir að fá 300.000 í borgaralaun á mánuði án vinnuframlags og fái lyf og sjúkrameðferð ókeypis. Að lokum þarf að leggja áherzlu á, að banksterar fari ekki yfir 800.000 krónur á mánuði.
Skætingur Brynjars

Brynjar Níelsson er einn þeirra þingmanna, sem fullyrðir á færibandi, að farið sé að lögum, þegar vafi leikur á, að svo sé. Hefur tekið við hlutverki Vigdísar Hauksdóttur fyrrverandi þingmanns. „Þetta er ruglumræða“ segir hann um kröfuna um endurbætt lög um forsendu úrskurða Kjararáðs. Björn Leví Gunnarsson bendir á, að frá Kjararáði vanti útskýringar á, hvers vegna það kemst að einni útkomu um laun þingmanna, en ekki annarri. Ný lög þurfi að skerpa skilgreiningar á starfi Kjararáðs, svo úrskurðir þess fari ekki út af korti almennrar launaþróunar. Því svarar Brynjar með óútskýrðum skætingi um „galið“ „óþolandi“ „þetta rugl“.
Stjórnlaust Isavia

Svo virðist sem frávísun brezka kennarans Juhel Miah úr Bandaríkjaflugi frá Leifsstöð sé að bandarísku frumkvæði. Juhel var ekki stöðvaður við brottför frá Bretlandi. Það bendir ekki til frumkvæðis eða milligöngu Bretlands. Íslenzkir starfsmenn Isavia önnuðust skítverkið að beinni ósk Bandaríkjanna. Þeir leituðu ekki samþykkis frá íslenzka utanríkisráðuneytinu eða innanríkisráðuneytinu. Enda hafa viðkomandi ráðherrar sagzt ekki hafa heyrt af málinu fyrr en í fréttum. Því hagaði Isavia sér eins og ríkisfyrirtækið sé bandarískt, en ekki íslenzkt. Brýnt fyrir réttarstöðu fullvalda ríkis er að kanna, hvernig Isavia datt þetta í hug.
Komið á kortið

Þótt Michelin sé fremur snobbaður mælikvarði á gæði matarhúsa, hefur hann mest gildi í augum þeirra, sem eiga húsin og matreiða þar. Ísland hefur, um leið og Færeyjar, fengið sinn fyrsta stað með einni Michelinstjörnu af þremur mögulegum. Það eru Dill í Reykjavík og Koks í Kirkjubæ í Færeyjum. Ekki er minna virði, að Matur & drykkur fær einn Michelin-karl, Bib Gourmand, fyrir hágæða mat á hóflegu verði. Fram að þessu hefur Íslands hvergi verið getið í bókum Michelin. Nú er kominn Michelin Nordic, þar sem Ísland er komið á blað með minnisstæðum hætti. Dregur ekki úr straumi ferðamanna, þótt flestir noti alþýðlegri leiðbeiningar.
Flissað við Mývatn

Mývetningar hafa löngum verið taldir montnastir Íslendinga og jafnvel talið það sér til lofs. Engum blöðum er þó um að fletta, að þeir eru okkar mestu svarkar í umgengni við náttúruna. Þeim tókst að koma sér upp kísilveri, sem stórspillti Mývatni og gekk af kúluskítnum dauðum. Þeir hafa reist kofa í skipulagsleysi, sem bezt sést á Vogasvæðinu. Sveitarstjórn Mývetninga er með afbrigðum andvíg náttúrunni, sem sést bezt af fáránlegum skorti á góðu frárennsli. Hótel Laxá hefur í skjóli sveitarstjórnar árum saman hunzað fyrirmæli og gerir enn. Annað hótel er skipulagt langsum meðfram vatninu við Reykjahlíð til að spilla útsýni, einnig í skjóli sveitastjórnar. Og sveitarstjórinn flissar bara í fjölmiðlum.
Þolendur varaðir við

Karlrembdum sjónarmið um, að þolendum ofbeldis sé sjálfum að kenna, hefur ekki verið flaggað upp á síðkastið. Femínistar hafa látið karlana heyra það. Síðast er Óttar Guðmundsson tekinn í karphúsið. Auðvitað eru fólskuverk ekki þeim að kenna, sem þola þurfa, heldur hinum, sem þau fremja. Til dæmis þeim, sem dreifa neyðarlegum klámmyndum af fyrrverandi vinkonum sínum. Hitt er svo annað mál, að nútíminn er orðinn anzi uppáþrengjandi. Fólk sést alls staðar í mynd á opinberum svæðum og snjallsímar eyða mörkum hins prívata og opinbera. Burtséð frá dólgunum er þolendum ráðlegt að víðvarpa ekki persónulegum málum. Aukin varúð er betri.
Aukið málfrelsi

Fésbókin reynist að ýmsu leyti betur en hefðbundnir fjölmiðlar. Allir fá aðgang, án þess að sæta ákvörðunum hliðvarða. Málfrelsi er meira en áður var, en það er fullt af þvælu. Þú getur auðvitað tínt upp það, sem þú vilt, og látið annað eiga sig. Fésbókin magnar valið með því að ota því að þér, sem hún heldur þig vilja fá. Þetta er miklu magnaðri sérhæfing en framboð hefðbundinna fjölmiðla. Hvað úr þessu verður, veit nú enginn. Zuckerberg sér þar ódáinsakra í hillingum, enda verður hann ógeðslega ríkur af uppfinningu sinni. Aðrir ættu að stilla væntingum sínum í hóf. En fésbókin bætir upp sífellt fátækari hefðbundna fjölmiðla.
Úreltur einkaréttur

Með fyrirvara um smáa letrið hrósaði ég um daginn Þorgerði Katrínu fyrir lausn kvótagreifadeilunnar. Hefur síða reynzt vera ótímabært hrós. Hún hótaði. Hótaði sjómönnum neyðarlögum á verkfallið. Hafa raunar flestar ríkisstjórnir gert, en Þorgerður lét svo sem þetta væri ekki hótun. Raunar hafa sjómenn ekki getað gert neina samninga í fjölda ára, því ríkisstjórnir draga ætíð taum greifanna. Þeir geta látið veiða, þegar þeim sýnist, og látið stöðva veiðar, þegar þeim sýnist. Þeir hafa nefnilega úreltan einkarétt á veiðunum. Geti þeir ekki nýtt einkarétt, ætti að leyfa öðrum að leysa þá af hólmi. Brjóta þarf kvótagreifana á bak aftur.